钦定古今图书集成/明伦汇编/交谊典/第047卷 > 《次韵答宣城张主簿遗鸦山茶》前人
## 钦定古今图书集成/明伦汇编/交谊典/第047卷 > 《次韵答宣城张主簿遗鸦山茶》前人

昔观唐人诗，《茶咏鸦山》嘉。“鸦衔茶子生，遂同山名鸦。
重以初枪旗，采之穿烟霞。江南虽盛产，处处无此茶。
纤嫩如雀舌，煎烹比露芽。竞收青蒻焙，不重漉酒纱。
顾渚亦颇近，蒙顶来以遐。双井鹰掇爪，建溪春剥葩。
日铸弄香美，天目犹稻麻。吴人与越人，各各相斗夸。
传买费金帛，爱贪无彝华。甘苦不一致，精粗还有差。”
至珍非贵多，为赠勿言些。如何烦县僚，忽遗及吾家。
雪贮双砂罂，诗琢无玉瑕。文字搜怪奇，难于抱长蛇。
明珠满纸上，剩畜不为奢。翫久手生胝，窥久眼生花。
尝闻茗消肉，应亦可破瘕。饮啜气觉清，赏重叹复嗟。
叹嗟既不足，吟诵又岂加。我今实强为，君莫笑我耶。